Bruselj, 5.2.2010

COM(2010)12 konč.

2010/0004 (COD)

Predlog

UREDBA EVROPSKEGA PARLAMENTA IN SVETA

o finančnih prispevkih Evropske unije v Mednarodni sklad za Irsko (2007–2010)

OBRAZLOŽITVENI MEMORANDUM

OZADJE PREDLOGA

- Razlogi za predlog in njegovi cilji

Evropska unija zagotavlja finančne prispevke v Mednarodni sklad za Irsko (IFI) od leta 1989. V obdobju od leta 2005 do leta 2006 je bilo iz proračuna Skupnosti v skladu z Uredbo Sveta (ES) št. 177/2005 z dne 24. januarja 2005 o finančnih prispevkih Skupnosti v Mednarodni sklad za Irsko[1] vsako leto dodeljenih 15 milijonov EUR. Navedena uredba je prenehala veljati 31. decembra 2006, nadomestila pa jo je Uredba Sveta (ES) št. 1968/2006 z dne 21. decembra 2006 o finančnih prispevkih Skupnosti v Mednarodni sklad za Irsko (2007–2010)[2]. Uredba je bila tako kot vse prejšnje sprejeta na podlagi člena 308 Pogodbe o ustanovitvi Evropske skupnosti.

Evropski parlament je menil, da bi morala biti Uredba sprejeta v skladu s členom 159(3) Pogodbe o ustanovitvi Evropske skupnosti (zdaj člen 175 Pogodbe o delovanju Evropske unije), in je vložil ničnostno tožbo[3] na Sodišče. Sodišče je 3. septembra 2009 izreklo sodbo, v kateri je odločilo, da je treba kot pravno podlago uporabiti oba člena 159(3) in 308, ter zato razveljavilo Uredbo Sveta (ES) št. 1968/2006 in pozvalo institucije, naj sprejmejo nadomestno uredbo z dvojno pravno podlago.

Evropska komisija je v skladu s sodbo Sodišča pripravila nov predlog uredbe.

V primerjavi z razveljavljeno uredbo se v uvodnih izjavah predloga za novo uredbo odraža dvojna pravna podlaga. Vsi členi so ostali enaki, razen člena 12, ki določa retroaktivno uporabo člena 6, saj je navedeni člen v razveljavljeni uredbi določal, da se Komisiji do junija 2008 predloži strategija o ukinitvi. Zadevna strategija o ukinitvi je bila dejansko predložena Komisiji in odobrena.

- Splošno ozadje

Mednarodni sklad za Irsko (IFI) je bil ustanovljen leta 1986, da bi prispeval k izvajanju člena 10(a) anglo-irskega sporazuma z dne 15. novembra 1985, ki določa, da „ obe vladi sodelujeta pri spodbujanju gospodarskega in socialnega razvoja tistih območij obeh delov Irske, ki so bila najbolj prizadeta zaradi posledic nestabilnosti v zadnjih letih, ter da preučita možnost zagotovitve mednarodne pomoči za to delo “.

Cilji IFI so „pospeševanje gospodarskega in socialnega napredka ter spodbujanje stikov, dialoga in sprave med nacionalisti in unionisti na celotnem ozemlju Irske“[4].

Evropska unija je po začetnih prispevkih Združenih držav in drugih držav ter ob priznavanju, da so bili cilji IFI odraz ciljev, ki si jih je zastavila tudi sama, sklenila dati praktično podporo spodbudi in je leta 1989 začela prispevati v IFI. Prispevanje EU v sklad je pomenilo približno 58 % letnih prispevkov v sklad leta 2008 in 40 % kumulativnih prispevkov do sedaj. Komisijo od začetka leta 1989 na vseh sestankih sveta IFI zastopa opazovalec.

Politično ozadje regije se je razvijalo več let. Leta 1994 so glavne paravojaške skupine razglasile prekinitev ognja, aprila 1998 pa je Sporazum iz Belfasta („veliki petek“) privedel do politične poravnave za mirovni proces, vključno s prenosom pooblastil na skupščino Severne Irske in na Izvršni odbor, ki sta bila ustanovljena konec leta 1999. Vendar je med sektami še vedno visoka raven incidentov, ki ogrožajo varnost, psihološka in fizična delitev med glavnimi skupnostmi pa se povečuje. Čeprav je bil v zadnjem desetletju dosežen precejšen napredek, pa dejstvo, da je bil prenos pooblastil štirikrat prekinjen, ponazarja grožnje in negotovosti v zvezi z mirovnim procesom v regiji.

V tem okviru je gospodarski in socialni razvoj za podporo miru in spravi na osnovni ravni dolgoročen proces.

Mednarodni sklad se je zavedal, da je sedanja raven mednarodne podpore omejena, sklenil, da po letu 2010 ne bo več pridobival finančnih prispevkov od donatorjev. Leta 2005 je opravil pregled svojih struktur in prednostnih nalog, da ponovno opredeli svojo nalogo glede na nove razmere, in sprejel strateški okvir za vodenje sklada v njegovi zadnji fazi delovanja. Ta strategija ima naslov „Sharing the Space“ („Skupno življenje na tem prostoru“) in je strateški okvir za delovanje v obdobju 2006–2010. Sklad se v tem obdobju osredotoči na območja, ki so najbolj potrebna pomoči, in si prizadeva zagotoviti, da bo njegovo delo dolgoročno trajnostno.

- Veljavne določbe na tem področju

Se ne uporablja.

- Usklajenost z drugimi politikami

Kot instrument za dosego tega cilja IFI dopolnjuje ukrep, ki ga izvajajo Programi EU za mir in spravo na Severnem Irskem in v obmejni regiji Irske („PEACE I“ 1995–1999, „PEACE II“ 2000–2006 in „PEACE III“ 2007–2013).

REZULTATI POSVETOVANJ Z ZAINTERESIRANIMI STRANMI IN OCENA UčINKA

- Posvetovanja

Se ne uporablja.

- Zbiranje in uporaba izvedenskih mnenj

V skladu z Uredbo Sveta (ES) št. 177/2005[5] je bila razveljavljena uredba pripravljena na podlagi poročila proračunskemu organu, ki ocenjuje dejavnosti IFI[6], in ji je bilo priloženo. V poročilu so ocenjene dejavnosti sklada z uporabo izvedenskih mnenj Komisije v analizi informacij in podatkov, zbranih:

- na podlagi stalnega spremljanja sklada, ki ga izvaja Komisija;

- na podlagi obiskov in inšpekcijskih pregledov projektov, ki jih je Komisija izvajala med sestanki sveta IFI;

- na podlagi upravljanja sklada in projektov;

- na podlagi poročil in študij, ki jih je izdelal sklad.

Poročilo potrjuje zelo dragocene in pozitivne ukrepe sklada IFI za podporo miru in spravi v regiji in s tem tudi izpolnitev njegovih ciljev. V poročilu je bilo navedeno, da:

„Komisija verjame, da je treba financiranje po letu 2006 zagotoviti na podlagi ugotovitev iz tega poročila, kar bi se moralo odražati v prihodnji uredbi Sveta o prispevku ES v IFI ali prek drugih ustreznih sredstev sodelovanja med Komisijo in IFI“.

- Ocena učinka

Glede na to, da je to nadomestna uredba za uskladitev z odločitvijo Sodišča o izbiri pravne podlage, in ob upoštevanju dejstva, da ni bil spremenjen noben člen Uredbe, se ni zdelo sorazmerno izvesti ocene učinka.

PRAVNI ELEMENTI PREDLOGA

- Pravna podlaga

Člen 175 in člen 352(1) Pogodbe o delovanju Evropske unije

- Izbira instrumentov

Predlagani instrument je uredba, ki naj bi nadomestila razveljavljeno uredbo v skladu s sodbo Sodišča.

PRORAčUNSKE POSLEDICE

V predlogu so predvideni prispevki EU v IFI v višini 15 milijonov EUR na leto v štiriletnem obdobju 2007–2010. Predlagano novo obdobje se bo torej končalo leta 2010, kar bo sovpadlo z zadnjim letom, ko bo sklad pridobil finančne prispevke od donatorjev.

2010/0004 (COD)

Predlog

UREDBA EVROPSKEGA PARLAMENTA IN SVETA

o finančnih prispevkih Evropske unije v Mednarodni sklad za Irsko (2007–2010)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije ter zlasti člena 175 in člena 352(1) Pogodbe,

ob upoštevanju predloga Evropske komisije[7],

ob upoštevanju mnenja Odbora regij[8],

ob upoštevanju mnenja Evropskega ekonomsko-socialnega odbora[9],

po posredovanju predloga nacionalnim parlamentom,

v skladu s postopki, določenimi v členu 294 in členu 352(1) Pogodbe,

ob upoštevanju naslednjega:

(1) Mednarodni sklad za Irsko (v nadaljnjem besedilu: sklad) je bil ustanovljen leta 1986 s Sporazumom z dne 18. septembra 1986 med Vlado Irske in Vlado Združenega kraljestva Velika Britanija in Severna Irska o Mednarodnem skladu za Irsko (v nadaljnjem besedilu: sporazum) za pospeševanje gospodarskega in socialnega napredka ter za spodbujanje stikov, dialoga in sprave med nacionalisti in unionisti na celotnem ozemlju Irske kot enega od ciljev, določenih v anglo-irskem sporazumu z dne 15. novembra 1985.

(2) Unija je ob priznanju, da so cilji sklada odraz ciljev, ki si jih je zastavila tudi sama, od leta 1989 dalje zagotavljala finančne prispevke v sklad. V obdobju od leta 2005 do leta 2006 je bilo iz proračuna Skupnosti v skladu z Uredbo Sveta (ES) št. 177/2005 z dne 24. januarja 2005 o finančnih prispevkih Skupnosti v Mednarodni sklad za Irsko[10] vsako leto dodeljenih 15 milijonov EUR. Navedena uredba je prenehala veljati 31. decembra 2006.

(3) Ocene, izdelane v skladu s členom 5 Uredbe (ES) št. 177/2005, so potrdile potrebo po nadaljnji podpori dejavnosti sklada ter povečanju sinergije ciljev in usklajevanja intervencij iz strukturnih skladov Skupnosti, zlasti posebnega programa za mir in spravo na Severnem Irskem in v obmejnih okrajih Irske (v nadaljnjem besedilu: program PEACE), oblikovanega v skladu z Uredbo Sveta (ES) št. 1260/1999 z dne 21. junija 1999 o splošnih določbah o strukturnih skladih[11].

(4) Mirovni proces na Severnem Irskem zahteva nepretrgano podporo Unije skladu tudi po 31. decembru 2006. Ob priznanju posebnega prizadevanja v mirovnem procesu je bila programu PEACE dodeljena dodatna pomoč iz strukturnih skladov za obdobje od leta 2007 do leta 2013, kot določa odstavek 22 Priloge II k Uredbi Sveta (ES) št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999[12].

(5) Evropski svet je na zasedanju 15. in 16. decembra 2005 v Bruslju pozval Komisijo k sprejetju potrebnih ukrepov, s katerimi bi Skupnost nadaljevala s podporo skladu, ko bo ta začel odločilno zadnjo fazo svojega dela do leta 2010.

(6) Glavni namen te uredbe je podpora miru in sprave s pomočjo dejavnosti, ki so bolj raznolike kot dejavnosti iz strukturnih skladov in ki presegajo področje uporabe politike Unije o gospodarski in socialni koheziji.

(7) Prispevki Unije v sklad naj bi bil v obliki finančnih prispevkov za leta 2007, 2008, 2009 in 2010, tako da se bo zaključil hkrati z ukinitvijo sklada.

(8) Pri razdeljevanju prispevkov Unije naj bi sklad dajal prednost čezmejnim ali medskupnostnim projektom, in sicer tako, da bi dopolnjeval dejavnosti, ki se financirajo iz programa PEACE za obdobje od leta 2007 do leta 2010.

(9) V skladu s sporazumom vsi plačniki prispevkov v sklad sodelujejo kot opazovalci na sestankih sveta Mednarodnega sklada za Irsko.

(10) Pomembno je zagotoviti ustrezno usklajevanje med dejavnostmi sklada in tistimi, ki se financirajo v okviru strukturnih skladov, kot določa člen 175 Pogodbe, zlasti programa PEACE.

(11) Referenčni finančni znesek v smislu točke 38 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[13] je treba vključiti v to uredbo za celotno obdobje trajanja programa, kar ne vpliva na pristojnosti proračunskega organa, kakor so opredeljene s Pogodbo.

(12) Znesek prispevkov Unije v sklad, izražen v tekočih vrednostih, je 15 milijonov EUR na leto za leta 2007, 2008, 2009 in 2010.

(13) Strategija za sklad z naslovom „Sharing the Space“ („Skupno življenje na tem prostoru“), s katero se začenja zadnja faza dejavnosti sklada (2006–2010), je osredotočena na štiri ključna področja: postavitev temeljev za spravo v najbolj marginaliziranih skupnostih, gradnja mostov za vzpostavitev stikov med ločenimi skupnostmi, prizadevanja za bolj integrirano družbo in ustvarjanje zapuščine za prihodnost. Končni cilj sklada in te uredbe je torej spodbujanje sprave med skupnostmi.

(14) Podpora Unije bo prispevala k večji solidarnosti med državami članicami in njihovimi narodi.

(15) Pomoč iz sklada se šteje za učinkovito samo, če zagotavlja trajnosten gospodarski in socialni napredek in se ne uporablja kot nadomestek za druge javne ali zasebne izdatke.

(16) V Uredbi Sveta (ES) št. 1968/2006 z dne 21. decembra 2006 o finančnih prispevkih Skupnosti v Mednarodni sklad za Irsko (2007–2010)[14] je določen referenčni finančni znesek za delovanje sklada za obdobje od leta 2007 do leta 2010.

(17) Sodišče Evropskih skupnosti je v sodbi z dne 3. septembra 2009 v zadevi C-166/07 ( Evropski parlament proti Svetu in Komisiji )[15] razveljavilo Uredbo (ES) št. 1968/2006, saj je temeljila le na členu 308 Pogodbe o ustanovitvi Evropske skupnosti, in odločilo, da sta ustrezna pravna podlaga člen 159(3) in člen 308 Pogodbe o ustanovitvi Evropske skupnosti. Vendar pa je Sodišče odločilo tudi, da se učinki Uredbe (ES) št. 1968/2006 ohranijo do začetka veljavnosti nove uredbe, sprejete v razumnem roku in na ustrezni pravni podlagi, in da razglasitev ničnosti Uredbe (ES) št. 1968/2006 ne vpliva na veljavnost izvedenih plačil niti na veljavnost zavez, sprejetih na podlagi navedene uredbe –

SPREJELA NASLEDNJO UREDBO:

Člen 1

Referenčni finančni znesek za delovanje Mednarodnega sklada za Irsko (v nadaljnjem besedilu: sklad) za obdobje 2007–2010 znaša 60 milijonov EUR.

Letna proračunska sredstva odobri proračunski organ v mejah finančnega okvira.

Člen 2

Sklad prispevke uporabi v skladu s Sporazumom z dne 18. septembra 1986 med Vlado Irske in Vlado Združenega kraljestva Velika Britanija in Severna Irska o Mednarodnem skladu za Irsko (v nadaljnjem besedilu: sporazum).

Pri razdeljevanju prispevkov sklad daje prednost čezmejnim ali medskupnostnim projektom, in sicer tako, da dopolnjuje dejavnosti, ki se financirajo iz strukturnih skladov Skupnosti, zlasti dejavnosti programa PEACE za Severno Irsko in obmejne okraje Irske (v nadaljnjem besedilu: program PEACE).

Prispevki se uporabljajo tako, da zagotavljajo trajnostni gospodarski in socialni napredek na zadevnih območjih. Ne uporabljajo se kot nadomestek za druge javne in zasebne izdatke.

Člen 3

Komisija predstavlja Unijo kot opazovalka na sestankih sveta sklada.

Sklad je po potrebi opazovalec na sestankih nadzornega odbora programa PEACE in drugih intervencij strukturnih skladov.

Člen 4

Komisija v sodelovanju s svetom sklada na vseh ravneh določi ustrezne postopke za spodbujanje usklajevanja med skladom ter organi upravljanja in izvajanja, ustanovljenimi v okviru zadevnih intervencij strukturnih skladov, zlasti v okviru programa PEACE.

Člen 5

Komisija v sodelovanju s svetom sklada določi ustrezne postopke oglaševanja in obveščanja, da se obvesti javnost o prispevkih Unije za projekte, ki se financirajo iz sklada.

Člen 6

Sklad najpozneje do 30. junija 2008 predloži Komisiji strategijo o zaključku dejavnosti sklada, ki vključuje:

(a) akcijski načrt z načrtovanimi plačili in predvidenim datumom zaključka dejavnosti;

(b) postopek razveljavitve dodelitve proračunskih sredstev;

(c) ravnanje s kakršnimi koli preostalimi zneski in prejetimi obrestmi ob ukinitvi sklada.

Poznejša plačila skladu so odvisna od tega, ali Komisija odobri strategijo o ukinitvi. Če se strategija o ukinitvi ne predloži do 30. junija 2008, se plačila skladu prekinejo do prejema strategije.

Člen 7

1. Prispevke upravlja Komisija.

Ob upoštevanju odstavka 2 se letni prispevki plačajo v naslednjih obrokih:

(a) prvo predplačilo v višini 40 %, ko Komisija prejme izjavo o obvezi, ki jo podpiše predsednik sveta sklada, da sklad izpolnjuje pogoje za odobritev prispevka iz te uredbe;

(b) drugo predplačilo šest mesecev kasneje v višini 40 %;

(c) končno plačilo v višini 20 %, ko Komisija prejme in potrdi letno poročilo o dejavnostih sklada in revidiran zaključni račun za zadevno leto.

2. Komisija pred izplačilom obroka izvede oceno finančnih potreb sklada na podlagi gotovinskega stanja sklada v času, načrtovanem za vsako plačilo. Če po tej oceni finančne potrebe sklada ne upravičujejo plačila enega od teh obrokov, se zadevno plačilo zadrži. Komisija obravnava to odločitev na podlagi novih informacij, ki jih predloži sklad, in nadaljuje plačila takoj, ko se štejejo za upravičena.

Člen 8

Prispevek iz sklada se lahko dodeli za aktivnost, ki prejme finančno pomoč ali je predvideno, da jo prejme v okviru intervencije strukturnih skladov, če znesek navedene finančne pomoči skupaj s 40 % prispevka sklada ne presega 75 % skupnih upravičenih stroškov aktivnosti.

Člen 9

Končno poročilo se Komisiji predloži šest mesecev pred datumom zaključka, predvidenim v strategiji o ukinitvi dejavnosti iz točke (a) prvega odstavka člena 6, ali šest mesecev po zadnjem plačilu Unije, kar se zgodi prej, in vključuje vse potrebne informacije, ki Komisiji omogočajo, da oceni izvajanje pomoči in doseganje ciljev.

Člen 10

Končni letni prispevek se plača po analizi finančnih potreb iz člena 7(2) in pod pogojem, da delovanje sklada upošteva strategijo o ukinitvi iz člena 6.

Člen 11

Končni datum upravičenosti izdatkov je 31. december 2013.

Člen 12

Ta uredba začne veljati […] dan po objavi v Uradnem listu Evropske unije .

Člen 6 se uporablja od 1. januarja 2007.

Ta uredba preneha veljati 31. decembra 2010.

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Evropski parlament Za Svet

Predsednik Predsednik […] […]

OCENA FINANČNIH POSLEDIC ZAKONODAJNEGA PREDLOGA

Področje politike: REGIO Dejavnost: Drugi regionalni ukrepi |

NASLOV UKREPA: FINANčNI PRISPEVKI UNIJE V MEDNARODNI SKLAD ZA IRSKO (2007–2010) |

1. PRORAČUNSKA(-E) VRSTICA(-E) + IME POSTAVK(-E)

13.3.12

2. SKUPNI ZNESKI

2.1. Dodeljena sredstva za ukrep (del B) skupaj: 60 milijonov EUR za obveznosti

2.2. Obdobje uporabe: 2007–2010

2.3. Skupna večletna ocena odhodkov:

(a) Časovni pregled odobritev za prevzem obveznosti/odobritev plačil (finančna intervencija) (glej točko 6.1.1)

v milijonih EUR (na tri decimalna mesta natančno)

Leto [n] 2007 | [n + 1] 2008 | [n + 2] 2009 | [n + 3] 2010 | [n + 4] | [n + 5 in nasl. leta] | Skupaj |

Obveznosti | 15 | 15 | 15 | 15 | 60 |

Plačila | 15 | 15 | 15 | 15 | 60 |

(b) Tehnična in upravna pomoč ter odhodki za podporo (glej točko 6.1.2)

Obveznosti |

Plačila |

Vmesna vsota a + b |

Obveznosti | 15 | 15 | 15 | 15 | 60 |

Plačila | 15 | 15 | 15 | 15 | 60 |

(c) Skupni finančni vpliv človeških virov in drugih upravnih odhodkov (glej točki 7.2 in 7.3)

Obveznosti/plačila | 0,042 | 0,042 | 0,042 | 0,042 |

SKUPAJ a + b + c |

Obveznosti | 15,042 | 15,042 | 15,042 | 15,042 | 60,168 |

Plačila | 0,042 | 0,042 | 15,042 | 15,042 | 15 | 15 | 60,168 |

2.4. Skladnost s finančnim načrtovanjem in finančno perspektivo

Predlog je skladen s sedanjim finančnim načrtovanjem.

2.5. Finančni vpliv na prihodke:

Predlog nima finančnih posledic (obsega tehnične vidike v zvezi z izvajanjem ukrepa).

3. ZNAČILNOSTI PRORAČUNA

Vrsta odhodkov | Novo | Prispevek Efte | Prispevki držav prosilk | Razdelek v finančni perspektivi |

Neobvezni | dif. | Ne | Ne | Ne | 1A |

4. PRAVNA PODLAGA

Člena 352(1) in 175 Pogodbe

5. OPIS IN RAZLOGI

5.1. Potreba po intervenciji Unije

5.1.1. Cilji

Spodbujanje stikov, dialoga in sprave med nacionalisti in unionisti na celotnem ozemlju Irske ter pospeševanje gospodarskega in socialnega napredka obeh skupnosti.

5.1.2. Razlogi za delovanje

Evropska unija ob priznanju, da cilji sklada odražajo cilje, ki si jih je zastavila tudi sama, od leta 1989 dalje zagotavlja finančne prispevke v IFI za podporo mirovnemu procesu. Do zdaj je EU v sklad prispevala 289 milijonov EUR.

Evropski svet je na zasedanju 15. in 16. decembra 2005 v Bruslju pozval Komisijo k sprejetju potrebnih ukrepov, s katerimi bi Skupnost nadaljevala podporo skladu, ko bo ta začel odločilno zadnjo fazo svojega dela do leta 2010, ki je zadnje leto, ko bo sklad pridobil finančne prispevke donatorjev.

Nadaljevanje tega prispevka v naslednjih štirih letih do konca delovanja Mednarodnega sklada za Irsko (IFI) kaže jasno podporo EU mirovnemu procesu na Severnem Irskem.

5.2. Predvideni ukrep in proračunske intervencije

- Spodbujanje stikov, dialoga in sprave med nacionalisti in unionisti na celotnem ozemlju Irske ter pospeševanje gospodarskega in socialnega napredka obeh skupnosti.

- Sklad deluje večinoma na Severnem Irskem in obmejnih regijah Irske; njegov cilj so določena prikrajšana območja.

- Za podrobno analizo dejavnosti sklada glej poročilo Komisije COM(2006) 563 z dne 12. oktobra 2006.

5.3. Metode izvajanja

Skupno upravljanje z mednarodnimi organizacijami.

Ob upoštevanju ocene finančnih potreb sklada se letni prispevki običajno plačajo v naslednjih obrokih: prvo predplačilo v višini 40 %, ko Komisija prejme izjavo o zavezi, ki jo podpiše predsednik sveta sklada v skladu z Uredbo Sveta; drugo predplačilo v višini 40 % šest mesecev pozneje in končno plačilo v višini 20 %, ko Komisija prejme in potrdi letno poročilo o dejavnosti sklada in revidiran zaključni račun za zadevno leto.

6. FINANČNI VPLIV

6.1. Skupni finančni vpliv na del B – (v celotnem programskem obdobju)

6.1.1. Finančna intervencija

Obveznosti (v milijonih EUR na tri decimalna mesta natančno)

Razčlenitev | [Leto n] 2007 | [n + 1] 2008 | [n + 2] 2009 | [n + 3] 2010 | [n + 4] | [n + 5 in nasl. leta] | Skupaj |

Ukrep 1 | 15 | 15 | 15 | 15 | 60 |

Ukrep 2 |

itd. |

SKUPAJ | 15 | 15 | 15 | 15 | 60 |

6.1.2. Tehnična in upravna pomoč, odhodki za podporo in odhodki za IT (odobritve za prevzem obveznosti)

Se ne uporablja.

6.2. Izračun stroškov po ukrepih, predvidenih v delu B (v celotnem programskem obdobju)

Se ne uporablja.

7. VPLIV NA ODHODKE ZA ZAPOSLENE IN UPRAVNE ODHODKE

7.1. Vpliv na človeške vire

Vrsta delovnega mesta | Osebje, potrebno za upravljanje ukrepa – obstoječi in/ali dodatni človeški viri | Skupaj | Opis nalog, ki izhajajo iz ukrepa |

Število stalnih delovnih mest | Število začasnih delovnih mest |

Uradniki ali začasno osebje | A B C | 0,2 0,1 | 0,2 0,1 | Po potrebi se lahko doda natančnejši opis nalog. |

Drugi človeški viri |

Skupaj | 0,3 | 0,3 |

7.2. Skupni finančni vpliv človeških virov

Vrsta človeških virov | Znesek (EUR) | Način izračuna * |

Uradniki Začasno osebje | 32 400 | 0,3 * 108 000 EUR |

Drugi človeški viri (navedite proračunsko vrstico) |

Skupaj | 32 400 |

Potrebe po človeških in upravnih virih se krijejo z dodelitvijo sredstev, ki se lahko odobrijo vodilnemu generalnemu direktoratu v okviru letnega postopka dodeljevanja sredstev ob upoštevanju proračunskih omejitev.

7.3. Drugi upravni odhodki, ki izhajajo iz ukrepa

Proračunska vrstica (številka in ime postavke) | Znesek (EUR) | Način izračuna |

Skupna porazdelitev (naziv A7) A0701 – Službena potovanja A07030 – Sestanki A07031 – Obvezni odbori A07032 – Neobvezni odbori A07040 – Konference A0705 – Študije in posvetovanja Drugi odhodki (navedite) revizija | 8 000 1 600 | 800 EUR * 10 na leto (povprečno 5 dvodnevnih službenih poti) 800 EUR * 2 na leto |

Informacijski sistemi (A-5001/A-4300) |

Drugi odhodki – del A (navedite) |

Skupaj | 9 600 |

Zneski so skupni odhodki za dvanajst mesecev.

I. Letni znesek, skupaj (7.2 + 7.3) II. Trajanje ukrepa III. Strošek ukrepa, skupaj (I x II) | 42 000 EUR 4 leta 168 000 EUR |

8. SPREMLJANJE IZVAJANJA IN OCENA

8.1. Režim spremljanja

Komisija bo spremljala dejavnosti sklada kot stalna opazovalka v svetu in prejemala dokumentacijo s sestankov svetovalnega odbora IFI. Delovanje sklada nadzorujejo revizijske in nadzorne službe GD REGIO. Število in vrednost projektov, ki jih odobri IFI, bosta kazalnika rezultatov.

IFI vsako leto predloži Komisiji letno poročilo o računovodskih izkazih in dejavnostih, ki morajo zadostiti zahtevam Komisije, da se plačila v sklad lahko nadaljujejo. Pred izplačilom Komisija izvede tudi oceno finančnih potreb sklada na podlagi gotovinskega stanja sklada v času, načrtovanem za vsako plačilo.

Od sklada se glede na to, da bo prenehal delovati leta 2010, zahteva, da Komisiji predloži strategijo o ukinitvi svojih dejavnosti, pogoj za poznejša plačila v sklad pa je, da Komisija odobri strategijo o ukinitvi. Komisija je navedeno strategijo odobrila septembra 2009. Sklad bo v sklopu svežnja o ukinitvi dejavnosti Komisiji predložil vse potrebne informacije, ki ji bodo omogočile oceno izvedbe pomoči in dosego ciljev.

8.2. Ocena

Za oceno dejavnosti Sklada glej poročilo Komisije COM(2006) 563 z dne 12. oktobra 2006.

9. UKREPI PROTI GOLJUFIJAM

Komisija je zastopana v svetu sklada in zadnji letni prispevek se plača šele po prejemu in potrditvi letnega poročila sklada in revidiran zaključni račun. Delovanje sklada nadzorujejo revizijske in nadzorne službe GD REGIO.

[1] UL L 30, 3.2.2005, str. 1–3.

[2] UL L 409, 30.12.2006, str. 86

[3] Zadeva C-166/07.

[4] Sporazum med Vlado Združenega kraljestva Velika Britanija in Severna Irska ter Vlado Irske o Mednarodnem skladu za Irsko, z dne 18. septembra 1986 (nazadnje spremenjen 10. oktobra 2000); Serija pogodb Združenega kraljestva št. 58 (1987) Cm 266/Republika Irska št. 1 (1986) Cmnd 9908.

[5] UL L 30, 3.2.2005, str. 1–3.

[6] COM (2006) 563, 12.10.2006.

[7] UL C […].

[8] UL C […].

[9] UL C […].

[10] UL L 30, 3.2.2005, str. 1.

[11] UL L 161, 26.6.1999, str. 1.

[12] UL L 210, 31.7.2006, str. 25.

[13] UL C 139, 14.6.2006, str. 1.

[14] UL L 409, 30.12.2006, str. 86.

[15] Še neobjavljena.